พร้อมเพย์
โดย...ชัตน์รวี
5 ก.ค. 2559

โดย...ชัตน์รวี
ช่วงนี้ไปใช้บริการธนาคารจะคึกคักเป็นพิเศษ พนักงานจะชวนสมัครลงทะเบียนพร้อมเพย์
แม้ว่าระบบพร้อมเพย์จะทำให้รายได้ค่าธรรมเนียมการโอนเงินของธนาคารลดลง แต่ธนาคารก็เห็นโอกาสที่จะขยายฐานลูกค้าทั้งการขายผลิตภัณฑ์ทางการเงินอื่นๆ และในอนาคตสภาพคล่องจากภาครัฐจะไหลเข้าแบงก์
เราจึงเห็นธนาคารต่างงัดกลยุทธ์เชิญชวนให้ลูกค้านำบัตรประชาชน หรือเบอร์มือถือ ผูกบัญชีธนาคารตัวเอง เช่น ธนาคารไทยพาณิชย์ จับรางวัลสร้อยคอทองคำ 1,200 รางวัล รวมมูลค่า 25 ล้านบาท ซีไอเอ็มบี ไทย มีโปรโมชั่นรับเงินเข้าบัญชี 50 บาท ถ้าผูกกับเบอร์มือถือจะได้ SMS Alert รายปี ทหารไทย ให้สิทธิโอนเงินได้ฟรี ไม่จำกัดจำนวนครั้ง แม้แต่ออมสินก็ให้สิทธิลุ้นรับเงินสดหากเลขบัตรประชาชนตรงกับเลขรางวัลออมสิน เป็นต้น
อีกหนึ่งคำถามว่า จะเลือกผูกบัญชีเงินฝากพร้อมเพย์กับธนาคารไหนดี สรุปง่ายๆ คือ ขึ้นกับความสะดวกและความพึงพอใจของผู้ใช้บริการเอง และหากว่าลงทะเบียนผูกบัญชีใดไปแล้ว ก็สามารถยกเลิกหรือเปลี่ยนแปลงการผูกบัญชีดังกล่าวได้ในภายหลัง